"Die roepstem van Afrika"
Een van die mooiste roofvoëls onder die son... só is die visarend al genoem, die valkagtige visvreter van ons eie wêrelddeel. Maar dis daardie wilde, sinistere kreet wat hom eintlik beroemd gemaak—en die benaming "die roepstem van Afrika" besorg het...
DAARDIE wilde kreet moet 'n mens oral herken... kou, kou, koukoukou... die roep van die visarend, met sy kop ver teruggetrek oor sy skouers. Selfs terwyl hy vlieg, neem hierdie roofvoël só 'n houding aan terwyl hy skreeu.
Die visarend (Haliaëtus vocifer) woon langs mere, riviere en damme regoor Afrika suid van die Sahara. Hy word ook dikwels langs die oop kus aangetref waar hy besig is om te jag, veral by beskutte riviermondings en lagunes.
Anders as die meeste ander arende wat hul prooi soek terwyl hulle deur die lug sweef, betrag die visarend dikwels visse wat vlak by die wateroppervlak swem vanuit 'n verhewe sitplek soos 'n boomtak.
Sodra hy 'n moontlike happie raaksien, vlieg hy vinnig ondertoe, gryp sy slagoffer met sy kragtige kloue uit die water uit en keer terug na sy sitplek. As die vis swaar is, kan die arend laag vlieg en dit op die oppervlak saamsleep voordat hy opstyg en weer sy sit kry.
'n Mens sien dit selde, maar af en toe jag die visarend ook terwyl hy sweef. Dan draal hy oor mere en damme en skiet ondertoe wanneer hy 'n prooidier gewaar. Hoewel hy meestal visse vreet, sal hy ook rotte, jong krokodille en waterskilpaaie, ander voëls en hul eiers en aas verorber.
REGS: 'n Afrika-visarend in vlug—aanpassing van 'n illustrasie op 'n posseël van die Sentraal-Afrikaanse Republiek.
Hy het ook die onhebbelikheid om die prooi van ander visvretende voëls te steel. Visarende sak op visvangers, reiers, pelikane, bleshoenders en selfs ander visarende toe en, wanneer hulle hul prooi in die proses laat val, gryp hulle dit en vlieg daarmee weg.
Daar is stellig baie mense wat die visarend sy ''luilekker'' lewe sal beny. 'n Volgroeide voël het net sowat 1,3 kg vis nodig om aan die gang te bly—en dié kan hy dikwels met 'n enkele vangs kry. Hy jag baiemaal slegs 'n kwartier per dag.
Hy bly 'n bietjie besig deur ander voëls van hul prooi te beroof—maar die res van die tyd sit hy eenvoudig op 'n tak of iewers in die son...
• Die visarend van Afrika is familie van die witkoparend (''bald eagle'')—die nasionale voël van die Verenigde State van Amerika. Baie mense reken hy is Afrika se mooiste voël.
• Visarende gebruik dieselfde neste oor en oor, en met die gedurige byvoegings word die neste naderhand taamlik diep en groot. Twee of drie eiers word gewoonlik per keer gelê. Die oudste kuikens maak baiemaal die jongstes dood, maar af en toe sal twee van hulle darem bly lewe.